CELEX: 62009TN0435
Language: sl
Date: 2009-10-22 00:00:00
Title: Zadeva T-435/09: Tožba, vložena 22. oktobra 2009 – GL2006 Europe proti Komisiji in OLAF

16.1.2010   
            
            
               SL
            
            
               Uradni list Evropske unije
            
            
               C 11/30
            
         Tožba, vložena 22. oktobra 2009 – GL2006 Europe proti Komisiji in OLAF
   (Zadeva T-435/09)
   2010/C 11/58
   Jezik postopka: angleščina
   
      Stranke
   
   
      Tožeča stranka: GL2006 Europe Ltd (Birmingham, Združeno kraljestvo) (zastopnika: M. Gardenal in E. Belinguier-Raiz, odvetnika)
   
      Toženi stranki: Komisija Evropskih skupnosti in Evropski urad za boj proti goljufijam (OLAF)
   
      Predlogi tožeče stranke
   
   
               —
            
            
               razglasi naj se, da so: preverjanje na mestu, ki ga je Komisija opravila decembra 2008, osnutek revizijskega poročila in končno revizijsko poročilo, ki ju je izdala Komisija 19. decembra 2008 in 25. marca 2009, ter končna odločba Komisije v dopisu z dne 10. julija 2009, ki določa končanje dveh projektov, pri katerih je sodelovala družba GL2006 Europe Ltd, in opomina, prejeta 7. avgusta 2009, ki določata, da mora družba GL2006 Europe Ltd vrniti Komisiji znesek 2 258 456,31 EUR, nični;
            
         
               —
            
            
               podredno oziroma poleg tega naj se ugotovi, da vsebinske trditve Komisije niso utemeljene;
            
         
               —
            
            
               razglasi naj se, da Komisijino preverjanje na mestu, revizijski poročili in končna odločba ne morejo vplivati na veljavnost pogodb Skupnosti, v katerih je sopogodbenica družba GL2006 Europe Ltd;
            
         
               —
            
            
               razglasi naj se, da so te pogodbe veljavne;
            
         
               —
            
            
               Komisiji naj se naloži plačilo vseh stroškov.
            
         
      Tožbeni razlogi in bistvene trditve
   
   Tožeča stranka s to tožbo, ki temelji na arbitražni klavzuli, izpodbija zakonitost odločbe Komisije z dne 10. julija 2009, s katero je Komisija na podlagi revizijskih poročil OLAF razdrla dve pogodbi, sklenjeni s tožečo stranko v okviru programov Skupnosti za raziskave in tehnološki razvoj. Tožeča stranka izpodbija tudi zakonitost opominov, ki ju je Komisija izdala 6. avgusta 2009 na podlagi istega revizijskega poročila OLAF in s katerima je zahtevala vrnitev predplačil, ki jih je Komisija izplačala tožeči stranki za dvanajst projektov, pri katerih je sodelovala tožeča stranka vključena in glede katerih je bila predmet preiskave.
   Tožeča stranka v utemeljitev svojih predlogov navaja naslednje trditve.
   Prvič, zatrjuje, da je bilo preverjanje na mestu, ki ga je opravila Komisija, nepravilno iz naslednjih razlogov: o tem ni bila predhodno obveščena; preverjanje ni trajalo dovolj dolgo glede na resnost končne odločbe; bistveni elementi niso bili dovolj upoštevani; Komisija je kršila zasebnost tožeče stranke; glede pravne podlage je bila storjena napaka, ker se pisno poročilo o preverjanju sklicuje na predpis, ki ni več veljaven.
   Drugič, tožeča stranka zatrjuje, da ima revizijsko poročilo hude nepravilnosti, kot so neustrezna obrazložitev, ker je bilo izdelano na podlagi nepopolnega preverjanja na mestu, ali kot je nepovezanost med analizo in sklepi končnega poročila, ki je vodila h kršitvi temeljnih pravic tožeče stranke, kot je domneva nedolžnosti.
   Tretjič, tožeča stranka trdi, da končna odločba Komisije ni jasna glede sankcije, ker določa končanje dveh pogodb, medtem ko se opomina nanašata na dvanajst pogodb. Navaja tudi, da ta končna odločba ni bila pravilno vročena tožeči stranki.
   Poleg tega tožeča stranka navaja zahteve glede vsebinskih trditev Komisije glede končanja pogodb in vrnitve zneskov, izplačanih tožeči stranki. Tožeča stranka trdi, da te trditve, ki jih navaja Komisija v svoji odločbi, niso utemeljene in vodijo k sklepom, ki so v nasprotju s tistimi iz revizijskega poročila za leto 2007.